ANC-raadslid se R900-seksoproepArgieffoto ŉ ANC-raadslid van die Witzenberg-munisipaliteit in die Wes-Kaap het glo tydens kantoorure ŉ agt en ŉ half minuut lange telefoonoproep na ŉ sekslyn gemaak, het Beeld Saterdag berig. Die oproep het R900 gekos. Kariem Adams, adjunk-burgemeester van die munisipaliteit, het aan die koerant gesê die raad het eers van die oproep uitgevind toe die munisipaliteit ŉ faktuur ontvang het. Die raad het ŉ transkripsie van die oproep ontvang. Na bewering het Piet Waterboer, ANC-raadslid, die oproep in Januarie gemaak. Die raad het Woensdag die telefoonrekening ontvang. Waterboer is glo ŉ wyksraadslid in Prince Alfred Hamlet naby Ceres. Adams sê Waterboer is nog nie geskors nie, aangesien tugprosedures gevolg moet word. -SAPA